SKRIFTLIG FORESPØRGSEL E-3552/02

af Jean-Maurice Dehousse (PSE) til Kommissionen

(12. december 2002)

Om: Diskrimination på arbejdspladsen i Europaskolerne

Så vidt vides er Europaskolerne, med forbehold af vedtægtens bestemmelser, offentligretlige uddannelsesinstitutioner. Disse institutioner beskæftiger tre personalekategorier: personale, der er udsendt af en regering, lokalt ansatte lærere samt administrativt og teknisk personale.

Såfremt de indhentede oplysninger er korrekte, ansættes de lokalt ansatte lærere af skolernes ledelser, og de er underlagt lovgivningen i det land, hvori de arbejder.

I Belgien, hvor der findes fire Europaskoler, bryder de lokalt ansattes arbejdsforhold, både hvad angår vedtægten og det daglige arbejde, tilsyneladende med mange belgiske bestemmelser på det arbejdsretlige område.

Det påpeges ligeledes, at vedtægten for udsendt personale på ingen måde er sammenlignelig med vedtægten for de lokalt ansatte til trods for, at arbejdet og opgaverne er ens.

1. Har Kommissionen kendskab til, at mange aspekter af den belgiske lovgivning på det arbejdsretlige område ikke overholdes af Europaskolerne, og er den bevidst om, at denne situation er i modstrid med principperne om lighed for loven og lige løn for lige arbejde?

2. Hvad agter Kommissionen i bekræftende fald at gøre for at afhjælpe denne situation?

3. Hvorledes agter den at gennemføre direktivet om generelle rammebestemmelser om ligebehandling med hensyn til beskæftigelse og erhverv (2000/78/EF(1))?

(1) EFT L 302 af 2.12.2000, s. 16.

Svar afgivet på Kommissionens vegne af Neil Kinnock

(10. februar 2003)

1. Aftalen om vedtægten for Europaskolerne, der blev underskrevet den 21. juli 1994, tillægger Det Øverste Råd, dvs. det mellemstatslige organ, der er ansvarligt for skolerne, og i hvilket Kommissionen har en repræsentant, de beslutningsbeføjelser på det pædagogiske, budgetmæssige og administrative område, som er nødvendige til aftalens gennemførelse.

2. På grundlag af disse beføjelser godkendte Det Øverste Råd den 26. og 27. april 1994 vedtægten for hjælpelærere og den 23. og 24. april 1996 vedtægten for personale udstationeret ved Europaskolerne. Begge disse gælder fortsat.

Der er tre forskellige kategorier hjælpelærere:

- lærere, der ansættes af rektorerne, og som gør tjeneste på midlertidigt grundlag enten på deltidsbasis ved at varetage undervisningen uden for de timer, de udstationerede lærere har, eller på fuldtidsbasis ved at varetage undervisningen i stillinger, som ikke er besat af udstationerede lærere

- vikarer, som ansættes af rektorerne til erstatning for lærerpersonale ved midlertidigt fravær

- religionslærere, som udpeges af de kompetente myndigheder.

3. Det forholder sig ikke sådan, at hjælpelærerne kun er underlagt lovgivningen i det land, de arbejder i.

De er underlagt ovennævnte vedtægt, der indeholder specifikke bestemmelser om spørgsmål som løn, religionslæreres karriere osv. Vedrørende sådanne spørgsmål som rettigheder, pligter, ansvar, opgaver, klageadgang osv. henviser denne vedtægt til vedtægten for udstationeret personale, og vedrørende andre spørgsmål, såsom social sikkerhed, beskatning osv., henviser den til lovgivningen i det land, hvor skolen er beliggende.

4. Det er rigtigt, at vedtægten for hjælpelærere er forskellig fra vedtægten for udstationeret personale. Forskellene kan imidlertid ikke fortolkes som en overtrædelse af principperne om lighed for loven og lige løn for lige arbejde. De afspejler forskelle i ansættelsen for de to grupper. F.eks. ville de bestemmelser om tjenestens varighed og karrierestrukturen, der gælder for udstationeret personale, vanskeligt kunne anvendes for personale, der ansættes for at dække et midlertidigt behov.

5. I henhold til ovennævnte aftale af 21. juni 1994 og vedtægten af 26. og 27. april 1996 kan hjælpelærere indbringe klager over handlinger fra Europaskolernes side enten for Klagenævnet eller for domstolene i det land, hvor skolen er beliggende. Det er de eneste organer, der er kompetente til at udtale sig om lovligheden af omtvistede handlinger.

Kommissionen er ikke bekendt med de tilfælde, i hvilke det påstås, at Europaskolerne i Belgien ikke overholder landets arbejdsretlige lovgivning, eller med, at disse skoler ikke skulle overholde Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv.